
	audito išvada

	dėl birštono turizmo informacijos crntro atlikto finansinio (teisėtumo) audito rezultatų 

	


2010 m. spalio 29 d. Nr. 3-18 
          Birštono savivaldybės Kontrolės ir audito tarnybos kontrolierė, vadovaudamasi Vietos savivaldos įstatymu bei vykdydama tarnybos 2010 metų veiklos planą atliko Birštono turizmo informacijos centro 2009 metų finansinį auditą. Audito metu vertinau finansinių ataskaitų ir kitų ataskaitų duomenis bei savivaldybės lėšų ir turto valdymo, naudojimo ir disponavimo jais teisėtumą ir jų naudojimą įstatymų nustatytiems tikslams. Birštono turizmo informacijos centro direktorė yra atsakinga už finansinių ir kitų ataskaitų parengimą ir pateikimą, savivaldybės lėšų ir turto valdymo, naudojimo ir disponavimo juo teisėtumą. Kontrolierės pareiga, remiantis atliktu auditu, pareikšti nuomonę apie finansines ir kitas ataskaitas bei savivaldybės lėšų ir turto valdymo, naudojimo ir disponavimo jais teisėtumą.
         Auditas atliktas pagal audito standartus, kuriuose nustatyta, kad auditą planuotume ir atliktume taip, kad gautume pakankamą užtikrinimą dėl finansinių ir kitų ataskaitų duomenų tinkamo ir teisingo pateikimo, savivaldybės lėšų ir turto valdymo, naudojimo ir disponavimo jais teisėtumo. Audito metu surinkta įrodymai, patvirtinantys finansinių ataskaitų sumas ir atskleidimus. Audito metu buvo įvertinta įstaigoje taikyta apskaitos sistema ir vidaus kontrolė, taip pat finansinių ataskaitų pateikimas pagal finansinės atskaitomybės tvarką. Audito metu įsitikinta, kad atliktas auditas suteikia pakankamą pagrindą nepriklausomai nuomonei pareikšti.
         Ataskaitoje išdėstyta išvadą pagrindžianti informacija ir apibendrintos išvados, siūlymai ir kiti pastebėjimai, iš jų pateikiu šias apibendrintas išvadas:

         Patikrinimo metu nustatyta, kad centre organizuojant ir pravedant įvairius renginius nebuvo sudarytų ir vadovo įsakymais patvirtintų renginių pravedimo sąmatų ir įvykus renginiams nėra renginių išlaidų sąmatų įvykdymo ataskaitų.

         Apmokant už visas paslaugas ir visus darbus pagal sudarytas paslaugų, darbų ir autorines sutartis nėra atliktų paslaugų ir darbų priėmimo aktų. Taip pat  pagaminti gaminiai nėra įtraukti į įstaigos apskaitą. Pav. informacinės  lentelės prie skulptūrų, taip pat gaminiai pagaminti pagal sutartį  su A. Lik.

         Iš kitoms prekėms skirtų asignavimų įstaigoje be ūkinių, kancelarinių ir kitų prekių  pirkta gėlės, saldainių dėžutės „Birštonas“, maitinimo paslaugos. Nurašant šias prekes nėra nurodyta, kam ir kokiu pagrindu jos panaudotos.
         Nustatyta, kad įstaigoje, nesilaikant Lietuvos Respublikos buhalterinės apskaitos įstatymo ir Vyriausybės nutarimo reikalavimų dėl grynų pinigų išdavimo ir priėmimo, pagal keturias sąskaitas faktūras ir parduotuvių čekius už pirktas prekes įstaigos darbuotojo grynais pinigais, apmokėta darbuotojui pervedant pinigus į jo atsiskaitomąją sąskaitą.  

          Patikrinus, darbuotojams darbo užmokesčio apskaičiavimą už atostogas, nustatyta, kad   neteisingai skaičiuojant vidutinį darbo užmokestį H.Miliauskienei už 2009 metų atostogas iš viso per mažai priskaičiuota 37,76 Lt, R. Kapačinskaitei apskaičiuojant atostogas ir dirbtas dienas už 2009-07 mėnesį per daug priskaičiuota iš viso 213,75 Lt, A.Grigaitei už atostogas 2009-08 mėn. per mažai priskaičiuota 104,3 Lt, 2009-08 mėn. per daug priskaičiuota I.Rukaitei-2,31 Lt ir G. Abromienei-2,31 Lt. Dėl permokų išskaičiavimo  ir nedamokų priskaičiavimo yra praėjęs įsiskolinimų dengimo terminas, nuo šių klaidų nustatymo.
          Už gido paslaugų suteikimą priskaityta darbo užmokesčio R. Kapačinskaitei-528,65 Lt, H. Miliauskienei-231 Lt, iš viso-759,65 Lt. Priklausė priskaityti 1055 x 0,70 proc.-738,5 Lt, per daug priskaityta-21,15 Lt.
         Patikrinus  spec. lėšų apskaitą nustatyta, kad vedant specialių lėšų apskaitą pirminiai dokumentai bei suvestiniai dokumentai neatitinka su kasos ir  banko dokumentais ir įrašais Didžiojoje knygoje. 2009-09 mėn. surinktos spec. lėšos 900 Lt pervesta į biudžeto lėšų sąskaitą, o ne į spec. lėšų sąskaitą. Visi neatitikimai Didžiojoje knygoje atitaisyta 2009-12 mėnesį, likučiai suderinti ir įrašyti teisingi.
        Remdamasi audito metu surinktais įrodymais, pareiškiu, kad išskyrus ankstesnėse pastraipose išdėstytus dalykus, 2009 metų Birštono turizmo informacijos centro finansinės ataskaitos visais reikšmingais atžvilgiais teisingai atspindi įstaigos finansinę būklę, savivaldybės lėšų ir turto naudojimą įstatymų nustatytiems tikslams.
        Finansinio audito išvada pateikiama kartu su audito ataskaita.

Savivaldybės kontrolierė                                                                Zita Pranckevičienė

	         
	


